b'\n_START_ARTICLE_\nGrimoald I. Beneventski\n_START_PARAGRAPH_\nGrimoald I. Beneventski je bil vojvoda Beneventa (651\xe2\x80\x93662) in kralj Langobardov (662\xe2\x80\x93671), * okoli 610, \xe2\x80\xa0 671._NEWLINE_Bil je sin vojvode Gizulfa II. Furlanskega in bavarske princese Ramhilde, h\xc4\x8derke vojvode Garibalda. Po materini strani je bil zato povezan z vladajo\xc4\x8do bavarsko dinastijo._NEWLINE_Grimoalda in njegovega brata Radoalda je posvojil vojvoda Arehis I. Beneventski, zato je lahko nasledil Arehisovega sina Ajulfa in leta 651 njegovega naslednika in svojega brata Radoalda. Bil je arijanec. Leta 662 ga je njegov suveren, arijanski kralj Godepert poklical v Pavio, da bi mu pomagal v borbi proti njegovemu katoli\xc5\xa1kemu bratu in rivalu Perktaritu. Grimoald je izkoristil prilo\xc5\xbenost in zahrbtno ubil Godeperta, prevzel oblast in izgnal Perktarita._NEWLINE_Grimoald se je izkazal kot uspe\xc5\xa1en vojskovodja. Vojskoval se je z bizantinskim cesarjem Konstansom II. in izkoristil upor generala Mezezija na Siciliji za osvojitev Brindisija, Taranta in Forlija. V Furlaniji je za svojega namestnika imenoval vojvodo Lupa Furlanskega. Ko se je Lup uprl, se je Grimoald povezal z Avari in ga porazil. Furlanija je bila med vojno povsem opusto\xc5\xa1ena. Kasneje je porazil tudi Lupovega sina Arnefrida in za svojega namestnika v Furlaniji imenoval Vehtarija, znanega po sovra\xc5\xa1tvu do Avarov in Slovanov._NEWLINE_Grimoald je porazil tudi Franke pod kraljem Klotarjem III., ki je posku\xc5\xa1al na langobardski prestol postaviti Pektarita._NEWLINE_Kmalu po Grimoaldovi smrti leta 761 so Pektarit in njegovi prista\xc5\xa1i strmoglavili Grimoaldovega mladoletnega sina Romoalda I. in prevzeli oblast v kraljestvu.'